Vas vir kapings in Hoopstad én Warrenton | Netwerk24
Deur Anena Burger 07 Junie 2020 08:34
Volgens kapt. Sergio Kock, polisiewoordvoerder, het die Noord-Kaapse eenheid vir georganiseerde misdaad onlangs die verdagte, Vincent Motlogela (30), vir beweerde kapings in hegtenis geneem.
Kock sê die Warrenton-polisiekantoor het op 1 Mei twee klagte van beweerde kapings, wat tussen 08:00 en 09:00 gebeur het, aangemeld.
Volgens die slagoffers is hulle deur drie onbekende mans in ’n silwer BMW sonder nommerplate onderskeidelik op die N8 en N12 gekaap.
’n Onbekende bedrag geld en vier selfone is in albei gevalle by die slagoffers geroof.
Volgens Kock het lede van die Noord-Kaapse eenheid vir georganiseerde misdaad op 11 Mei inligting ontvang dat ’n verdagte in Hoopstad op ’n klag van motorkaping in hegtenis geneem is. Die verdagte het ’n silwer BMW bestuur wat met die beskrywing van die voertuig wat in die kapings in Warrenton gebruik is, ooreengestem het.
Die slagoffers se beskrywing van die verdagte het ook ooreengestem.
Kock sê die eenheid ondersoek ook ander sake waarby die verdagte moontlik betrokke kon wees.
Die polisie het beslag gelê op die BMW omdat dit gebruik is om misdade te pleeg.
Die twee ander verdagtes is steeds op vrye voet.
Meer oor: Warrenton | Hoopstad | Kaping